Као актуелни свјетски шампион учествовала је на Купу конфедерација 2017, гдје је у групној фази побиједила шампиона Азије — Аустралију 3:2, ремизирала са Чилеом 1:1 и побиједила Камерун 3:1. У полуфиналу побиједила је Мексико 4:1. Леон Горецка постигао је два гола, док су Тимо Вернер и Амин Јунс постигли по један гол. Њемачка се тако пласирала у финале по први пут, гдје је голом Ларса Стиндла у 20 минуту побиједила Чиле 1:0 и по први пут освојила Куп конфедерација. Вернер је био најбољи стријелац, са три гола, док је Јулијан Дракслер проглашен за најбољег играча турнира.